Proposta għal DEĊIŻJONI TAL-KUNSILL dwar il-pożizzjoni li trid tittieħed f'isem l-Unjoni Ewropea fil-Kumitat ta' Kooperazzjoni stabbilit mill-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino, fir-rigward tad-dispożizzjonijiet dwar il-koordinazzjoni tas-sistemi tas-sigurtà soċjali /* COM/2012/0157 final - 2012/0080 (NLE) */





MEMORANDUM TA' SPJEGAZZJONI 1. IL-KUNTEST TAL-PROPOSTA Raġunijiet għall-proposta u l-għanijiet tagħha L-Artikolu 22 tal-Ftehim ta' Kooperazzjoni u Unjoni Doganali bejn il-Komunità Ewropea u r-Repubblika ta' San Marino[1] ("il-Ftehim"), jistipola li l-Kumitat ta' Kooperazzjoni għandhom, b'deċiżjoni, jadotta dispożizzjonijiet biex jimplimenta l-prinċipji dwar il-koordinazzjoni tas-sistemi tas-sigurtà soċjali stabbiliti fl-Artikolu 21 ta' dak il-Ftehim. Il-kuntest ġenerali L-Artikolu 21 tal-Ftehim ma' San Marino jinkludi d-dispożizzjonijiet għal koordinazzjoni limitata bejn is-sistemi ta' sigurtà soċjali tal-Istati Membri u San Marino Hija meħtieġa Deċiżjoni tal-Kumitat ta' Kooperazzjoni stabbilita mill-Ftehim biex il-prinċipji stipulati fl-Artikolu 21 ikunu jistgħu jidħlu fis-seħħ. Għadd ta' Ftehimiet oħra ma' pajjiżi terzi jinkludu dispożizzjonijiet simili dwar il-koordinazzjoni tas-sistemi ta' sigurtà soċjali. Din il-proposta hi parti mill-pakkett ta' proposti li jinkludi proposti simili fir-rigward tal-Ftehimiet mal-Montenegro, l-Albanija u t-Turkija. L-ewwel pakkett bi proposti simili fir-rigward tal-Alġerija, il-Marokk, it-Tuneżija, il-Kroazja, dik li kienet ir-Repubblika Jugoslava tal-Maċedonja u l-Iżrael, ġie adottat mill-Kunsill f'Ottubru 2010[2]. Sabiex tiġi stabbilita l-pożizzjoni li trid tittieħed f'isem l-Unjoni f'dan il-Kumitat ta' Kooperazzjoni, hemm bżonn ta' Deċiżjoni mill-Kunsill. Dispożizzjonijiet eżistenti fil-qasam tal-proposta Fil-livell ta' Unjoni Ewropea, is-sistemi tas-sigurtà soċjali tal-Istati Membri huma kkoordinati mir-Regolament (KE) Nru 883/2004[3] u r-Regolament ta' implimentazzjoni tiegħu (KE) Nru 987/2009[4]. Ir-Regolament tal-Kunsill (UE) Nru 1231/2010[5] jestendi d-dispożizzjonijiet tar-Regolament (KE) Nru 883/2004 u tar-Regolament (KE) Nru 987/2009 għal ċittadini ta' pajjiżi terzi li mhumiex diġà koperti minn dawk id-dispożizzjonijiet unikament minħabba ċ-ċittadinanza tagħhom. Dan ir-Regolament diġà jkopri l-prinċipju ta' aggregazzjoni ta' perjodi ta' assigurazzjoni miksuba minn ħaddiema ta' nazzjonalità ta' San Marino fid-diversi Stati Membri rigward l-intitolament għal ċerti benefiċċji, kif stipulat fl-Artikolu 21(2) tal-Ftehim ma' San Marino. Il-konsistenza ma' politiki u għanijiet oħra tal-Unjoni Il-Ftehim ma' San Marino għandu l-għan li jippromwovi kooperazzjoni komprensiva bejn l-UE u San Marino u li jikkontribwixxi għall-iżvilupp soċjali u ekonomiku ta' San Marino, kif ukoll isaħħaħ ir-relazzjonijiet bejn l-UE u San Marino. L-implimentazzjoni tad-dispożizzjonijiet dwar il-koordinazzjoni tas-sistemi tas-sigurtà soċjali stabbiliti fl-Artikolu 21 tal-Ftehim se tkabbar ir-relazzjoni speċjali ma' San Marino, kif maħsuba fl-Artikolu 8 tat-TEU u fid-Dikjarazzjoni Nru 3 dwar dik id-dispożizzjoni. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-konsultazzjoni mal-partijiet interessati Il-proposta għal koordinazzjoni limitata bejn is-sistemi ta' sigurtà soċjali tal-Istati Membri u San Marino hi mfassla kważi b'mod identiku fuq il-pakkett ta' sitt abbozzi tad-Deċiżjonijiet tal-Kunsill ta' Assoċjazzjoni, id-Deċiżjonijiet tal-Kunsill ta' Stabbilizzazzjoni u Assoċjazzjoni rispettivament, fir-rigward tal-Alġerija, il-Marokk, it-Tuneżija, il-Kroazja, dik li kienet ir-Repubblika Jugoslava tal-Maċedonja u l-Iżrael, li fir-rigward tagħhom il-pożizzjoni tal-Unjoni Ewropea ġiet deċiża mill-Kunsill f'Ottubru 2010. Fl-2010 fil-Kunsill saru negozjati dettaljati dwar il-kontenut ta' dawn id-deċiżjonijiet. Dawn in-negozjati ġew preċeduti minn diskussjoni intensiva mal-Istati Membri kollha fil-Kummissjoni Amministrattiva għall-Koordinazzjoni tas-Sistemi tas-Sigurtà Soċjali. Il-ġbir u l-użu tal-kompetenza Ma kien hemm l-ebda bżonn ta' għarfien espert estern. Il-valutazzjoni tal-Impatt L-Artikolu 21 tal-Ftehim ma' San Marino jinkludi l-prinċipji għal koordinazzjoni limitata bejn is-sistemi ta' sigurtà soċjali tal-Istati Membri u San Marino. Barra minn hekk, għadd ta' ftehimiet oħra ma' pajjiżi terzi jinkludu dispożizzjonijiet simili dwar il-koordinazzjoni tas-sistemi ta' sigurtà soċjali. Kollha kemm huma jeħtieġu Deċiżjoni tal-korp rilevanti, stabbilit permezz ta' dawk il-ftehimiet, sabiex il-prinċipji ta' koordinazzjoni jkunu jistgħu jidħlu fis-seħħ. L-għan tal-Artikoli dwar is-sigurtà soċjali f'dawn il-ftehimiet huwa li ħaddiem mill-pajjiż assoċjat ikkonċernat ikun jista' jirċievi ċerti benefiċċji tas-sigurtà soċjali previsti mil-leġiżlazzjoni tal-Istat Membru jew l-Istati Membri li hu jew kien soġġett għalihom. Dan japplika wkoll, fuq bażi ta' reċiproċità, għal ċittadin tal-UE li jaħdem fil-pajjiż assoċjat. Peress li d-dispożizzjonijiet fil-proposti inklużi fil-pakkett kurrenti tal-proposti fir-rigward ta' erba' pajjiżi (San Marino, il-Montenegro, l-Albanija u t-Turkija) huma kważi identiċi – kif ukoll kważi identiċi għall-ewwel pakkett ta' sitt deċiżjonijiet fir-rigward tal-Alġerija, il-Marokk, it-Tuneżija, il-Kroazja, dik li kienet ir-Repubblika Jugoslava tal-Maċedonja u l-Iżrael adottat mill-Kunsill f'Ottubru 2010, dan se jiffaċilita l-applikazzjoni ta' dawn id-dispożizzjonijiet mill-istituzzjonijiet tas-sigurtà soċjali tal-Istati Membri. Jista' jkun hemm xi implikazzjonijiet finanzjarji għall-istituzzjonijiet nazzjonali tas-sigurtà soċjali li jirriżultaw mill-applikazzjoni ta' dawn il-proposti, billi dawn iridu jipprovdu, pereżempju, il-benefiċċji kif imniżżel fl-Artikolu 21 tal-Ftehim ma' San Marino. Madankollu, dan l-Artikolu jikkonċerna biss lill-persuni li qed jikkontribwixxu jew ikkontribwew għas-sistema nazzjonali tas-sigurtà soċjali tal-pajjiż ikkonċernat, kif previst mil-leġiżlazzjoni nazzjonali tiegħu. Fi kwalunkwe każ, jista' jkun diffiċli li f'dan l-istadju jitkejjel l-impatt preċiż ta' dawn il-proposti fuq is-sistemi nazzjonali tas-sigurtà soċjali. 3. L-ELEMENTI LEGALI TAL-PROPOSTA Sommarju tal-azzjoni proposta Din il-proposta tikkonsisti f'Deċiżjoni tal-Kunsill dwar il-pożizzjoni li trid tittieħed f'isem l-Unjoni fil-Kumitat ta' Kooperazzjoni stabbilit mill-Ftehim ma' San Marino u, fl-Anness, ta' abbozz ta' Deċiżjoni tal-Kumitat ta' Kooperazzjoni fil-qasam tas-sigurtà soċjali. Id-Deċiżjoni proposta tal-Kumitat ta' Kooperazzjoni tissodisfa r-rekwiżit tal-Artikolu 21 tal-Ftehim ma' San Marino għal Deċiżjoni bħal din, sabiex tistabbilixxi il-prinċipji tas-sigurtà soċjali li jinsabu f'dak l-Artikolu. Għaldaqstant, id-Deċiżjoni tinkludi d-dispożizzjonijiet ta' implimentazzjoni fir-rigward ta' dawk id-dispożizzjonijiet tal-Artikolu 21 tal-Ftehim ma' San Marino li għadhom mhumiex koperti mir-Regolament (UE) Nru 1231/2010. Barra minn hekk, id-Deċiżjoni proposta tal-Kumitat ta' Kooperazzjoni tiżgura li d-dispożizzjonijiet dwar l-esportazzjoni tal-benefiċċji u l-għoti ta' benefiċċji familjari japplikaw ukoll permezz tar-reċiproċità, għall-ħaddiema tal-UE li huma impjegati legalment f'San Marino u għall-membri tal-familja tagħhom residenti legalment f'San Marino. Il-bażi legali L-Artikolu 218(9) tat-Trattat dwar il-Funzjonament tal-Unjoni Ewropea flimkien mal-Artikolu 79(2)(b) tiegħu. B'konsegwenza, id-Danimarka mhix se tipparteċipa fl-adozzjoni ta' din id-deċiżjoni. La l-Irlanda u lanqas ir-Renju Unit ma huma se jipparteċipaw fl-adozzjoni ta' din id-deċiżjoni, sakemm ma jinnotifikawx ix-xewqa li jieħdu sehem fl-adozzjoni u fl-applikazzjoni tagħha. In-nuqqas ta' parteċipazzjoni ta' dawn il-pajjiżi fid-deċiżjoni tal-Kunsill huwa mingħajr preġudizzju għall-parteċipazzjoni tagħhom fid-deċiżjoni tal-Kumitat ta' Kooperazzjoni. Il-prinċipju tas-sussidjarjetà Il-Ftehim ma' San Marino jipprovdi għall-prinċipji dwar il-koordinazzjoni tas-sistemi ta' sigurtà soċjali li jridu jiġu applikati b'mod ugwali mill-Istati Membri kollha. L-implimentazzjoni ta' dawn il-prinċipji għandha għalhekk tkun ippreżentata għal kundizzjonijiet uniformi, li jistgħu jinkisbu l-aħjar fil-livell ta' Unjoni. Il-prinċipju tal-proporzjonalità Il-proposta tikkonforma mal-prinċipju ta' propozjonalità għar-raġunijiet li ġejjin. L-Istati Membri għad għandhom il-kompetenza esklussiva fid-determinazzjoni, l-organizzazzjoni u l-finanzjament tas-sistemi nazzjonali ta' sigurtà soċjali tagħhom. Il-proposta torganizza sa ċertu punt biss il-koordinazzjoni tas-sistemi tas-sigurtà soċjali tal-Istati Membri u ta' San Marino, għall-benefiċċju taċ-ċittadini ta' dawn il-pajjiżi. Barra minn hekk, il-proposta ma taffettwax id-drittijiet u l-obbligazzjonijiet li jirriżultaw minn ftehimiet bilaterali ta' sigurtà soċjali li ntlaħqu bejn Stat Membru u San Marino fejn dan tal-aħħar jipprevedi trattament aktar favorevoli għall-persuni kkonċernati. Il-proposta tnaqqas il-piż finanzjarju u amministrattiv għall-awtoritajiet nazzjonali, minħabba li hija parti minn pakkett ta' proposti simili li jiżgura applikazzjoni uniformi tad-dispożizzjonijiet ta' sigurtà soċjali li jinsabu fi Ftehimiet ta' Assoċjazzjoni ma' pajjiżi terzi. L-għażla tal-istrumenti L-istrumenti proposti: Deċiżjoni tal-Kunsill (li fl-Anness tinkludi abbozz ta' Deċizjoni tal-Kumitat ta' Kooperazzjoni). Mezzi oħrajn ma jkunux xierqa għar-raġuni li ġejja. Ma hemm l-ebda għażla alternattiva għall-azzjoni proposta. L-Artikolu 21 tal-Ftehim jeħtieġ Deċiżjoni tal-Kumitat ta' Kooperazzjoni. L-Artikolu 218(9) tat-Trattat dwar il-Funzjonament tal-Unjoni Ewropea jipprovdi għal Deċiżjoni tal-Kunsill bil-għan li jiġu stabbiliti l-pożizzjonijiet li għandhom jiġu adottati f'isem l-Unjoni Ewropea f'korp imwaqqaf bi ftehim, meta dak il-korp jintalab biex jadotta deċiżjonijiet li jkollhom effetti legali. 4. L-IMPLIKAZZJONI BAĠITARJA Il-proposta ma għandhiex implikazzjonijiet għall-baġit tal-Unjoni Ewropea. 5. ELEMENTI MHUX OBBLIGATORJI Simplifikazzjoni Il-proposta se twassal għal simplifikazzjoni tal-proċeduri amministrattivi għall-awtoritajiet pubbliċi nazzjonali u għal simplifikazzjoni tal-proċeduri amministrattivi għall-partijiet privati. Id-dispożizzjonijiet fil-proposta relatati mal-koordinazzjoni tas-sistemi tas-sigurtà soċjali għaċ-ċittadini ta' nazzjonalità ta' San Marino huma kważi identiċi għal dawk taċ-ċittadini tal-pajjiżi assoċjati l-oħra. Dan se jwassal għal simplifikazzjoni tal-proċeduri u għal anqas piżijiet amministrattivi għall-istituzzjonijiet nazzjonali tas-sigurtà soċjali. Il-persuni li jaqgħu taħt din il-proposta mhumiex affaċċjati minn dispożizzjonijiet nazzjonali differenti fir-rigward tal-prinċipji tas-sigurtà soċjali mniżżla fl-Artikolu 21 tal-Ftehim ma' San Marino, u għalhekk jistgħu joqogħdu fuq dispożizzjonijiet uniformi fi ħdan il-Komunità. Spjegazzjoni dettaljata tal-proposta A. Id-Deċiżjoni tal-Kunsill dwar il-pożizzjoni li trid tittieħed f'isem l-Unjoni Ewropea fil-Kumitat ta' Kooperazzjoni stabbilit mill-Ftehim ta' Kooperazzjoni u Unjoni Doganali ma' San Marino fir-rigward tad-dispożizzjonijiet dwar il-koordinazzjoni tas-sistemi tas-sigurtà soċjali. Artikolu 1 Dan l-Artikolu jipprodi għall-adozzjoni tal-pożizzjoni tal-UE fil-Kumitat ta' Kooperazzjoni bejn l-UE u San Marino. B. L-abbozz tad-Deċiżjoni annessa tal-Kumitat ta' Kooperazzjoni fir-rigward tad-dispożizzjonijiet għall-koordinazzjoni tas-sistemi tas-sigurtà soċjali mniżżla f'dan il-Ftehim. Taqsima I: Dispożizzjonijiet ġenerali Artikolu 1 Dan l-Artikolu jiddefinixxi, għall-finijiet tal-leġiżlazzjoni ta' Stat Membru u għall-fini tal-leġiżlazzjoni ta' San Marino, it-termini "Ftehim", "Regolament", "Regolament ta' implimentazzjoni", "Stat Membru", "ħaddiem", "membru tal-familja", "leġiżlazzjoni", "benefiċċji" u "benefiċċji esportabbli", u jirreferi għar-Regolament u r-Regolament ta' implimentazzjoni għat-termini l-oħra użati fid-Deċiżjoni annessa. Artikolu 2 B'konformità mat-test tal-Artikolu 21 tal-Ftehim ma' San Marino, dan l-Artikolu jfisser il-persuni koperti mid-Deċiżjoni annessa. Artikolu 3 Dan l-Artikolu jipprovdi għal trattament mhux diskriminatorju lill-persuni kollha koperti mill-Ftehim fir-rigward tal-benefiċċji kollha tas-sigurtà soċjali koperti minnu. Parti II Ir-relazzjonijiet bejn l-Istati Membri u San Marino Din il-Parti tal-abbozz tad-Deċiżjoni tkopri l-prinċipji mniżżla fl-Artikolu 21(4) tal-Ftehim ma' San Marino kif ukoll il-klawżola ta' reċiproċità fir-rigward taċ-ċittadini tal-UE u l-membri tal-familji tagħhom, kif stipulat fl-Artikolu 21(2). Artikolu 4 Dan l-Artikolu fih il-prinċipju tal-esportazzjoni tal-benefiċċji fi flus kif imniżżel fl-Artikolu 21(4) tal-Ftehim ma' San Marino u jagħmilha ċara li l-prinċipju huwa limitat għall-benefiċċji mniżżla fl-Artikolu 1(1)(i) tad-Deċiżjoni annessa li telenka l-benefiċċji msemmija f'dan il-paragrafu. Parti III Dispożizzjonijiet oħrajn Artikolu 5 Dan l-Artikolu fih dispożizzjonijiet ġenerali għall-kooperazzjoni bejn l-Istati Membri u l-istituzzjonijiet tagħhom, min-naħa waħda, u San Marino u l-istituzzjonijiet tiegħu, min-naħa l-oħra, kif ukoll bejn il-benefiċjarji u l-istituzzjonijiet ikkonċernati. Dawn id-dispożizzjonijiet huma simili għal dawk tal-Artikolu 76(3), (4), l-ewwel u t-tielet subparagrafi, u (5) tar-Regolament (KE) Nru 883/2004. Artikolu 6 Dan l-Artikolu jistipula l-proċeduri għall-kontrolli amministrattivi u l-eżamijiet mediċi simili għal dawk li jinsabu fl-Artikolu 87 tar-Regolament (KE) Nru 987/2009. Barra minn hekk, dan jipprovdi għall-possibbiltà li jiġu adottati dispożizzjonijiet ta' implimentazzjoni oħrajn f'dan il-qasam. Artikolu 7 Dan l-Artikolu jirreferi għall-possibbiltà li tintuża l-proċedura ta' soluzzjoni tat-tilwim stabbilita fil-Ftehim. Artikolu 8 Dan l-Artikolu jirreferi għall-Anness II tad-Deċiżjoni annessa li huwa simili għall-Anness XI tar-Regolament (KE) Nru 883/2004, u li huwa meħtieġ sabiex jiġu stipulati d-dispożizzjonijiet speċjali meħtieġa għall-applikazzjoni tal-leġiżlazzjoni ta' San Marino fir-rigward tad-Deċiżjoni annessa. Artikolu 9 Permezz ta' dan l-Artikolu, il-proċeduri amministrattivi minn ftehimiet eżistenti bejn Stat Membru u San Marino jkomplu japplikaw taħt ċerti kundizzjonijiet. Artikolu 10 Dan l-Artikolu jipprovdi għall-possibbiltà li jiġu konklużi Ftehimiet amministrattivi supplimentari. Artikolu 11 Id-dispożizzjonijiet tranżitorji stabbiliti skont dan l-Artikolu huma simili għad-dispożizzjonijiet tranżitorji fl-Artikolu 87(1), (3), (4), (6) u (7) tar-Regolament (KE) Nru 883/2004. Artikolu 12 Dan l-Artikolu jiċċara l-istat legali tal-Annessi tad-Deċiżjoni annessa u l-proċedura għall-emenda tagħhom. Artikolu 13 Dan l-Artikolu jiċċara d-data tad-dħul fis-seħħ tad-Deċiżjoni annessa. 2012/0080 (NLE) Proposta għal DEĊIŻJONI TAL-KUNSILL dwar il-pożizzjoni li trid tittieħed f'isem l-Unjoni Ewropea fil-Kumitat ta' Kooperazzjoni stabbilit mill-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino, fir-rigward tad-dispożizzjonijiet dwar il-koordinazzjoni tas-sistemi tas-sigurtà soċjali IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 79(2)(b), flimkien mal-Artikolu 218(9) tiegħu, Wara li kkunsidra l-proposta tal-Kummissjoni Ewropea, Billi: (1) L-Artikolu 22 tal-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino[6] ("il-Ftehim"), jistipola li l-Kumitat ta' Kooperazzjoni għandu jadotta d-dispożizzjonijiet biex jimplimenta l-prinċipji dwar il-koordinazzjoni tas-sistemi tas-sigurtà soċjali kif stabbiliti fl-Artikolu 21 ta' dak il-Ftehim. (2) Skont l-Artikolu 3 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, [l-Irlanda][u][ir-Renju Unit] [innotifikat][innotifikaw], permezz ta' ittra[ittri] ta' […], ix-xewqa [tagħha][tagħhom] li [tieħu][jieħdu] sehem fl-adozzjoni u fl-applikazzjoni ta' din id-Deċiżjoni. (3) Skont l-Artikoli 1 u 2 tal-Protokoll (Nru 21) dwar il-pożizzjoni tar-Renju Unit u l-Irlanda, fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta' dak il-Protokoll, [l-Irlanda][ir-Renju Unit][dawk l-Istati Membri] [mhix tipparteċipa][mhumiex jipparteċipaw] fl-adozzjoni ta' din id-Deċiżjoni u [mhix][mhumiex] marbuta biha jew [soġġetta][soġġetti] għall-applikazzjoni tagħha. (4) B'konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhix qed tieħu sehem fl-adozzjoni ta' din id-Deċiżjoni u mhix marbuta biha jew soġġetta għall-applikazzjoni tagħha, ADOTTA DIN ID-DEĊIŻJONI: Artikolu 1 Il-pożizzjoni li se tittieħed mill-Unjoni Ewropea fi ħdan il-Kumitat ta' Kooperazzjoni stabbilit mill-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino dwar l-implimentazzjoni tal-Artikolu 21 ta' dak il-Ftehim għandha tkun ibbażata fuq l-abbozz tad-deċiżjoni tal-Kumitat ta' Kooperazzjoni anness ma' din id-Deċiżjoni. Mingħajr deċiżjoni ulterjuri tal-Kunsill, ir-rappreżentanti tal-Unjoni fil-Kumitat ta' Kooperazzjoni jistgħu jaqblu li jsiru bidliet żgħar fl-abbozz tad-deċiżjoni. Artikolu 2 Id-Deċiżjoni tal-Kumitat ta' Kooperazzjonit għandha tiġi ppubblikata f'Il-Ġurnal Uffiċjali tal-Unjoni Ewropea. Artikolu 3 Din id-Deċiżjoni għandha tidħol fis-seħħ dakinhar li tiġi adottata. Magħmul fi Brussell, Għall-Kunsill Il-President ANNESS Abbozz DEĊIŻJONI Nru .../…. TAL-KUMITAT TA' KOOPERAZZJONI BEJN L-UE U SAN MARINO ta' ... fir-rigward tad-dispożizzjonijiet għall-koordinazzjoni tas-sistemi ta' sigurtà soċjali mniżżla fil-Ftehim ta' Kooperazzjoni u Unjoni Doganali IL-KUMITAT TA' KOOPERAZZJONI, Wara li kkunsidraw il-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino[7], u b'mod partikolari l-Artikolu 22 tiegħu, Billi: (1) L-Artikolu 21 tal-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino ("il-Ftehim") jistabbilixxi l-prinċipji għall-koordinazzjoni tas-sistemi tas-sigurtà soċjali ta' San Marino u l-Istati Membri. (2) L-Artikolu 22 tal-Ftehim jistipola li l-Kumitat ta' Kooperazzjoni għandu jadotta dispożizzjonijiet biex jimplimenta dawn il-prinċipji. (3) Fir-rigward tal-applikazzjoni tal-prinċipju ta' nondiskriminazzjoni, din id-Deċiżjoni ma għandha tagħti l-ebda dritt addizzjonali li jirriżulta minn ċerti fatti jew avvenimenti li jseħħu fit-territorju tal-Parti Kontraenti l-oħra, fejn dawn il-fatti jew avvenimenti ma jitqisux skont il-leġiżlazzjoni tal-ewwel Parti Kontraenti, għajr id-dritt ta' esportazzjoni ta' ċerti benefiċċji. (4) Bl-applikazzjoni ta' din id-Deċiżjoni, id-dritt tal-ħaddiema ta' nazzjonalità ta' San Marino għall-benefiċċji tal-familja għandu jkun soġġett għall-kundizzjoni li l-membri tal-familja tagħhom jirrisjedu legalment ma' dawn il-ħaddiema fl-Istat Membru fejn il-ħaddiema huma impjegati. Din id-Deċiżjoni ma għandha tagħti l-ebda intitolament għall-benefiċċji tal-familja lill-membri tal-familja tagħhom li jirrisjedu fi stat ieħor, eżempju f'San Marino. (5) Ir-Regolament tal-Kunsill (UE) Nru 1231/2010[8] diġà jestendi d-dispożizzjonijiet tar-Regolament (KE) Nru 883/2004 u tar-Regolament (KE) Nru 987/2009 għal ċittadini ta’ pajjiżi terzi li mhumiex diġà koperti minn dawk id-dispożizzjonijiet unikament minħabba ċ-ċittadinanza tagħhom. Ir-Regolament (UE) Nru 1231/2010 diġà jkopri l-prinċipju ta’ aggregazzjoni ta’ perjodi ta’ assigurazzjoni miksuba minn ħaddiema ta' nazzjonalità ta' San Marino fid-diversi Stati Membri rigward l-intitolament għal ċerti benefiċċji, kif stipulat fl-Artikolu 21(2) tal-Ftehim. (6) Jista' jkun hemm bżonn li jiġu stabbiliti dispożizzjonijiet speċjali li jikkorrispondu għall-karatteristiċi speċifiċi tal-leġiżlazzjoni ta' San Marino, sabiex tiġi ffaċilitata l-applikazzjoni tar-regoli tal-koordinazzjoni. (7) Sabiex jiġi żgurat il-funzjonament bla xkiel tal-koordinazzjoni tas-sistemi ta' sigurtà soċjali tal-Istati Membri u ta' San Marino, huwa meħtieġ li jiġu stabbiliti dispożizzjonijiet speċifiċi dwar il-kooperazzjoni bejn l-Istati Membri u San Marino kif ukoll bejn il-persuna kkonċernata u l-istituzzjoni tal-Istat kompetenti. (8) Id-dispożizzjonijiet tranżitorji għandhom jiġu adottati sabiex iħarsu lill-persuni koperti minn din id-Deċiżjoni u biex jiżguraw li dawn ma jitilfux id-drittijiet minħabba d-dħul fis-seħħ tagħha. ADOTTA DIN ID-DEĊIŻJONI: PARTI I DISPOŻIZZJONIJIET ĠENERALI Artikolu 1 Definizzjonijiet 1.1. Għall-finijiet ta' din id-Deċiżjoni (a) "Ftehim" ifisser il-Ftehim ta' Kooperazzjoni u Unjoni Doganali bejn il-Komunità Ekonomika Ewropea u r-Repubblika ta' San Marino; (b) "Regolament" ifisser ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta' sistemi ta' sigurtà soċjali[9], kif applikabbli fl-Istati Membri tal-Unjoni Ewropea; (c) "ir-Regolament ta' implimentazzjoni" ifisser ir-Regolament (KE) Nru 987/2009 tal-Parlament Ewropew u tal-Kunsill tas-16 ta' Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi ta' sigurtà soċjali[10]; (d) "Stat Membru" jfisser Stat Membru tal-Unjoni Ewropea; (e) "ħaddiem" ifisser, (i) għall-finijiet tal-leġiżlazzjoni ta' Stat Membru, persuna li twettaq attività bħala persuna impjegata skont it-tifsira tal-Artikolu 1(a) tar-Regolament; (ii) għall-finijiet tal-leġiżlazzjoni ta San Marino, persuna li twettaq attività bħala persuna impjegata skont it-tifsira ta' dik il-leġiżlazzjoni; (f) "membru tal-familja" jfisser, (i) għall-finijiet tal-leġiżlazzjoni ta' Stat Membru, membru tal-familja skont it-tifsira tal-Artikolu 1(i) tar-Regolament; (ii) għall-finijiet tal-leġiżlazzjoni ta' San Marino, membru tal-familja skont it-tifsira ta' dik il-leġiżlazzjoni; (g) "leġiżlazzjoni" jfisser, (i) fir-rigward tal-Istati Membri, leġiżlazzjoni skont it-tifsira tal-Artikolu 1(1) tar-Regolament kif applikabbli għall-benefiċċji koperti b'din id-Deċiżjoni; (ii) fir-rigward ta' San Marino, il-leġiżlazzjoni rilevanti kif applikabbli f'San Marino relatata mal-benefiċċji koperti b'din id-Deċiżjoni; (h) "benefiċċji" jfissru, (i) fir-rigward tal-Istati Membri, il-benefiċċji skont it-tifsira tal-Artikolu 3 tar-Regolament; (ii) fir-rigward ta' San Marino, il-benefiċċji korrispondenti li japplikaw f'San Marino; (i) "benefiċċji esportabbli" jfisser, (i) fir-rigward tal-Istati Membri: – pensjonijiet tal-irtirar, – pensjonijiet għas-superstiti, – pensjonijiet marbuta ma' aċċidenti fuq il-post tax-xogħol u ma' mard okkupazzjonali, – pensjonijiet tal-invalidità marbuta ma' aċċidenti fuq il-post tax-xogħol u ma' mard okkupazzjonali, skont it-tifsira tar-Regolament, bl-eċċezzjoni ta’ benefiċċji speċjali fi flus kontanti mhux kontributorji kif imniżżla fl-Anness X tar-Regolament; (ii) fir-rigward ta' San Marino, il-benefiċċji korrispondenti stipolati skont il-leġiżlazzjoni ta' San Marino, bl-eċċezzjoni ta' benefiċċji speċjali fi flus kontanti mhux kontributorji kif stabbilit fl-Anness I ta’ din id-Deċiżjoni; 2.2. Termini oħra użati f'din id-Deċiżjoni għandu jkollhom it-tifsira mogħtija lilhom: (a) fir-rigward tal-Istati Membri, fir-Regolament u fir-Regolament ta' implimentazzjoni; (b) fir-rigward ta' San Marino, fil-leġiżlazzjoni rilevanti kif applikabbli f'San Marino. Artikolu 2 Persuni koperti Din id-Deċiżjoni għandha tapplika: (a) għall-ħaddiema li huma ċittadini ta' San Marino u li huma jew kienu impjegati legalment fit-territorju ta' Stat Membru u li huma jew kienu soġġetti għal-leġiżlazzjoni ta' Stat Membru wieħed jew aktar, u s-superstiti tagħhom; (b) għall-membri tal-familja tal-ħaddiema msemmija fil-punt (a) bil-kundizzjoni li dawn il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat fi Stat Membru; (c) għall-ħaddiema li huma ċittadini ta' Stat Membru u li huma jew li kienu legalment impjegati fit-territorju ta' San Marino u li huma jew li kienu soġġetti għal-leġiżlazzjoni ta' San Marino, u s-superstiti tagħhom; u (d) għall-membri tal-familja tal-ħaddiema msemmija fil-punt (c) bil-kundizzjoni li dawn il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat f'San Marino. Artikolu 3 Trattament Ugwali 1. Il-ħaddiema li huma ċittadini ta' San Marino u li huma impjegati legalment fi Stat Membru u kwalunkwe membru tal-familja tagħhom li jirrisjedi magħhom għandhom igawdu, fir-rigward tal-benefiċċji skont it-tifsira tal-Artikolu 1(1)(h), minn trattament ħieles minn kull diskriminazzjoni abbażi tan-nazzjonalità, meta mqabbla maċ-ċittadini tal-Istati Membri fejn dawn il-ħaddiema huma impjegati. 2. Il-ħaddiema li huma ċittadini ta' Stat Membru u li huma impjegati legalment f'San Marino u kwalunkwe membru tal-familja tagħhom li jirrisjedi magħhom għandhom igawdu, fir-rigward tal-benefiċċji skont it-tifsira tal-Artikolu 1(1)(h), minn trattament ħieles minn kull diskriminazzjoni abbażi tan-nazzjonalità, meta mqabbla maċ-ċittadini ta' San Marino. Parti II IR-RELAZZJONIJIET BEJN L-ISTATI MEMBRI U SAN MARINO Artikolu 4 Rinunzja tal-klawżoli ta’ residenza 1. Il-benefiċċji esportabbli skont it-tifsira tal-Artikolu 1(1)(i) li għandhom dritt għalihom il-persuni kif imsemmija fl-Artikolu 2(a) u (c), ma għandhom ikunu soġġetti għall-ebda tnaqqis, modifika, sospensjoni, irtirar jew konfiska minħabba l-fatt li l-benefiċjarju qiegħed jirrisjedi, (i) għall-finijiet ta' benefiċċju tal-leġiżlazzjoni ta’ Stat Membru, fi ħdan it-territorju ta' San Marino, jew (ii) għall-finijiet ta' benefiċċju tal-leġiżlazzjoni ta' San Marino, fi ħdan it-territorju ta' Stat Membru. 2. Il-membri tal-familja ta' ħaddiem kif imsemmi fl-Artikolu 2(b) għandhom dritt għall-benefiċċji esportabbli skont it-tifsira tal-Artikolu 1(1)(i)(i) bl-istess mod bħall-membri tal-familja ta' ħaddiem li huwa ċittadin tal-Istat Membru kkonċernat meta dawn il-membri tal-familja jirrisjedu fit-territorju ta' San Marino. 3.3. Il-membri tal-familja ta' ħaddiem kif imsemmi fl-Artikolu 2(d) għandhom dritt għall-benefiċċji esportabbli skont it-tifsira tal-Artikolu 1(1)(i)(ii) bl-istess mod bħall-membri tal-familja ta' ħaddiem li huwa ċittadin ta' San Marino meta dawn il-membri tal-familja jirrisjedu fit-territorju ta' Stat Membru. PARTI III DISPOŻIZZJONIJIET OĦRAJN Artikolu 5 Kooperazzjoni 1. L-Istati Membri u San Marino għandhom jgħaddu lil xulxin l-informazzjoni kollha dwar il-bidliet fil-leġiżlazzjoni tagħhom li jistgħu jolqtu l-implimentazzjoni ta' din id-Deċiżjoni. 2. Għall-finijiet ta' din id-Deċiżjoni, l-awtoritajiet u l-istituzzjonijiet tal-Istati Membri u ta' San Marino għandhom joffru lil xulxin l-aħjar għajnuna li jistgħu u għandhom jaġixxu daqs li kieku qegħdin jimplimentaw il-leġiżlazzjoni tagħhom stess. Bħala regola, l-għajnuna amministrattiva mogħtija mill-awtoritajiet u l-istituzzjonijiet imsemmija, għandha tkun bla ħlas. Madankollu, l-awtoritajiet kompetenti tal-Istati Membri u ta' San Marino jistgħu jaqblu li ċerti spejjeż jitħallsu lura. 3. L-awtoritajiet u l-istituzzjonijiet tal-Istati Membri u ta' San Marino jistgħu, għall-finijiet ta' din id-Deċiżjoni, jikkomunikaw direttament ma' xulxin u mal-persuni involuti jew mar-rappreżentanti tagħhom. 4.4. L-istituzzjonijiet u l-persuni koperti minn din id-Deċiżjoni għandhom id-dmir ta’ informazzjoni u kooperazzjoni reċiproċi sabiex tkun żgurata l-implimentazzjoni korretta ta’ din id-Deċiżjoni. 5.5. Il-persuni kkonċernati għandhom jinfurmaw lill-istituzzjonijiet tal-Istat Membru kompetenti jew ta' San Marino, fejn dan tal-aħħar huwa l-Istat kompetenti, u tal-Istat Membru ta' residenza jew ta' San Marino, fejn dan tal-aħħar huwa l-Istat ta' residenza, mill-aktar fis possibbli dwar kull tibdil fis-sitwazzjoni personali jew familjari tagħhom li jaffettwa d-dritt tagħhom għall-benefiċċji skont din id-Deċiżjoni. 6.6. In-nuqqas ta’ rispett lejn l-obbligu ta’ tagħrif imsemmi fil-paragrafu 5, jista’ jwassal biex jiġu applikati miżuri proporzjonati b'konformità mal-leġiżlazzjoni nazzjonali. Madankollu, dawn il-miżuri għandhom ikunu ekwivalenti għal dawk applikabbli f'sitwazzjonijiet simili skont il-liġi domestika u ma għandhomx jagħmluha impossibbli jew diffiċli żżejjed fil-prattika għall-applikanti li jeżerċitaw id-drittijiet ikkonferiti lilhom minn din id-Deċiżjoni. 7.7. L-Istati Membri u San Marino jistgħu jistipolaw dispożizzjonijiet nazzjonali li jistabbilixxu l-kundizzjonijiet għall-verifika tad-dritt għall-benefiċċji sabiex jitqies il-fatt li l-benefiċjarji joqogħdu jew jirrisjedu barra mit-territorju tal-Istat fejn tinsab l-istituzzjoni debitriċi. Dawn id-dispożizzjonijiet għandhom ikunu proporzjonati, ħielsa minn kull diskriminazzjoni abbażi tan-nazzjonalità u konformi mal-prinċipji ta' din id-Deċiżjoni. Dawn id-dispożizzjonijiet għandhom jiġu notifikati lill-Kumitat ta' Kooperazzjoni. Artikolu 6 Kontrolli amministrattivi u eżamijiet mediċi 1. Dan l-Artikolu għandu japplika għall-persuni kif imsemmija fl-Artikolu 2 u li jirċievu benefiċċji esportabbli kif imsemmija fl-Artikolu 1(1)(i), kif ukoll għall-istituzzjonijiet responsabbli għall-implimentazzjoni ta' din id-Deċiżjoni. 2. Fejn benefiċjarju jew applikant għall-benefiċċji, jew membru tal-familja tiegħu, ikun joqgħod jew jirrisjedi fit-territorju ta' Stat Membru meta l-istituzzjoni debitriċi tkun qiegħda f'San Marino, jew f'San Marino meta l-istituzzjoni debitriċi tkun qiegħda fi Stat Membru, l-eżami mediku għandu jsir, fuq it-talba ta' dik l-istituzzjoni, mill-istituzzjoni tal-post ta' żjara jew ta' residenza tal-benefiċjarju, skont il-proċeduri stabbiliti mil-leġiżlazzjoni applikata minn dik l-istituzzjoni. L-istituzzjoni debitriċi għandha tinforma lill-istituzzjoni tal-post ta' żjara jew ta' residenza dwar kwalunkwe rekwiżiti speċjali li għandhom jiġu segwiti, jekk meħtieġ, u l-punti li jridu jkunu koperti mill-eżami mediku. L-istituzzjoni tal-post ta' żjara jew ta' residenza għandha tressaq rapport lill-istituzzjoni debitriċi li tkun talbet l-eżami mediku. L-istituzzjoni debitriċi għandha żżomm id-dritt li titlob li l-benefiċjarju jkun eżaminat minn tabib tal-għażla tagħha, jew fit-territorju fejn il-benefiċjarju jew l-applikant għall-benefiċċju jkun qed joqgħod jew jirrisjedi, jew fil-pajjiż fejn tkun tinsab l-istituzzjoni debitriċi. Madankollu, il-benefiċjarju jista’ jintalab biex jirritorna fl-Istat Membru tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi. 3. Fejn benefiċjarju jew applikant għall-benefiċċji, jew membru tal-familja tiegħu, ikun fuq żjara jew jirrisjedi fit-territorju ta’ Stat Membru meta l-istituzzjoni debitriċi tkun tinsab f'San Marino, jew f'San Marino meta l-istituzzjoni debitriċi tkun tinsab fi Stat Membru, il-kontroll amministrattiv għandu jsir, fuq it-talba tal-istituzzjoni debitriċi, mill-istituzzjoni tal-post taż-żjara jew ta’ residenza tal-benefiċjarju. L-istituzzjoni tal-post ta’ żjara jew ta' residenza għandha tressaq rapport lill-istituzzjoni debitriċi li talbet il-kontroll amministrattiv. L-istituzzjoni debitriċi għandha żżomm id-dritt li titlob li s-sitwazzjoni tal-benefiċjarju tiġi eżaminata minn professjonista tal-għażla tagħha. Madankollu, il-benefiċjarju jista’ jintalab biex jirritorna fl-Istat Membru tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi. 4. Stat Membru wieħed jew aktar u San Marino jistgħu jaqblu fuq id-dispożizzjonijiet amministrattivi, wara li jkunu infurmaw b'dan lill-Kumitat ta' Kooperazzjoni tagħhom. 5. Bħala eċċezzjoni għall-prinċipju ta’ għajnuna amministrattiva reċiproka mingħajr ħlas stabbilit fl-Artikolu 5(2) ta' din id-Deċiżjoni, l-ammont effettiv tal-ispejjeż tal-kontrolli msemmija fil-paragrafi 2 u 3 ta' dan l-Artikolu għandu jitħallas lura lill-istituzzjoni li ntalbet twettaqhom mill-istituzzjoni debitriċi li talbithom. Artikolu 7 Applikazzjoni tal-Artikolu 24 tal-Ftehim L-Artikolu 24 tal-Ftehim għandu japplika f'każ li waħda mill-Partijiet tqis li l-Parti l-oħra ma kkonformatx mal-obbligi kif stabbiliti fl-Artikoli 5 u 6. Artikolu 8 Dispożizzjonijiet speċjali għall-applikazzjoni tal-leġiżlazzjoni ta' San Marino Il-Kumitat ta' Kooperazzjoni jista', jekk inhu meħtieġ, jistabbilixxi dispożizzjonijiet speċjali għall-applikazzjoni tal-leġiżlazzjoni ta' San Marino fl-Anness II. Artikolu 9 Proċeduri amministrattivi mill-ftehimiet bilaterali eżistenti Il-proċeduri amministrattivi li jinsabu fil-ftehimiet bilaterali eżistenti bejn Stat Membru u San Marino jistgħu jkomplu japplikaw b'kundizzjoni li dawn il-proċeduri ma jaffettwawx b'mod negattiv id-drittijiet jew l-obbligi tal-persuni kkonċernati stabbiliti b'din id-Deċiżjoni. Artikolu 10 Ftehimiet li jissupplimentaw il-proċeduri għall-implimentazzjoni ta' din id-Deċiżjoni Stat Membru wieħed jew aktar u San Marino jistgħu jikkonkludu ftehimiet maħsuba biex jissupplimentaw il-proċeduri amministrattivi għall-implimentazzjoni ta' din id-Deċiżjoni, speċjalment fir-rigward tal-prevenzjoni u tal-ġlieda kontra l-frodi u l-iżbalji. PARTI IV DISPOŻIZZJONIJIET TRANŻITORJI U FINALI Artikolu 11 Dispożizzjonijiet tranżitorji 1. L-ebda dritt ma għandu jinkiseb skont din id-Deċiżjoni għall-perjodu qabel id-data tad-dħul fis-seħħ tagħha. 2. Soġġett għall-paragrafu 1, għandu jinkiseb dritt skont din id-Deċiżjoni anki jekk dan jirreferi għal kontinġenza li tqum qabel id-data tad-dħul fis-seħħ tagħha. 3. Kull benefiċċju li ma ngħatax jew li ġie sospiż minħabba raġuni ta' nazzjonalità jew post ta' residenza tal-persuna kkonċernata għandu, fuq talba ta' dik il-persuna, jingħata jew jitkompla b'effett mid-data tad-dħul fis-seħħ ta' din id-Deċiżjoni, sakemm id-drittijiet li wasslu għall-benefiċċji li ngħataw qabel ma rriżultawx fi ħlas ta' somma waħda f'daqqa. 4. Jekk it-talba msemmija fil-paragrafu 3 titressaq fi żmien sentejn mid-data tad-dħul fis-seħħ ta' din id-Deċiżjoni, id-drittijiet miksuba b'konformità ma' din id-Deċiżjoni għandu jkollhom effett mid-data tad-dħul fis-seħħ ta' din id-Deċiżjoni, u l-leġiżlazzjoni ta' kwalunkwe Stat Membru jew ta' San Marino dwar ir-rinunzja jew il-limitazzjoni tad-drittijiet ma tistax tkun invokata kontra l-persuni kkonċernati. 5. Jekk talba, kif imsemmija fil-paragrafu 3, titressaq wara li jiskadi l-perjodu ta' sentejn wara d-data tad-dħul fis-seħħ ta’ din id-Deċiżjoni, id-drittijiet li ma jkunux intilfu jew li ma jkunux miżmuma biż-żmien għandu jkollhom effett mid-data li fiha tkun saret it-talba, soġġett għal kwalunkwe dispożizzjoni aktar favorevoli skont il-leġiżlazzjoni ta' kwalunkwe Stat Membru jew ta' San Marino. Artikolu 12 Annessi ma' din id-Deċiżjoni 1. L-Annessi ma’ din id-Deċiżjoni jikkostitwixxu parti integrali minnha. 2. Fuq talba ta' San Marino jew tal-Unjoni Ewropea, l-Annessi jistgħu jkunu emendati b'deċiżjoni tal-Kumitat ta' Kooperazzjoni. Artikolu 13 Dħul fis-seħħ Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kumitat ta' Kooperazzjoni Il-President ANNESS I LISTA TA' BENEFIĊĊJI SPEĊJALI TA' SAN MARINO FI FLUS KONTANTI MHUX KONTRIBUTORJI ANNESS II DISPOŻIZZJONIJIET SPEĊJALI GHALL-APPLIKAZZJONI TAL-LEĠIŻLAZZJONI TA' SAN MARINO [1] ĠU L 84, 28.3.2002, p. 43. [2] ĠU L 306, 23.11.10. [3] ĠU L 166, 30.4.2004, p. 1. . [4] ĠU L 284, 30.10.2009, p. 1. . [5] ĠU L 344, 29.12.2010, p. 1. Skont il-Protokolli Nri 21 u 22, id-Danimarka u r-Renju Unit mhumiex marbuta minn jew soġġetti għall-applikazzjoni tar-Regolament (UE) Nru 1231/2010. Madankollu, ir-Renju Unit jibqa' marbut minn u soġġett għall-applikazzjoni tar-Regolament preċedenti (KE) Nru 859/2003, ĠU L 124, 20.5.2003, p. 1. [6] ĠU L 84, 28.3.2002, p. 43. [7] ĠU L 84, 28.3.2002, p. 43. [8] ĠU L 344, 29.12.2010, p. 1. [9] ĠU L 166, 30.4.2004, p. 1. [10] ĠU L 284, 30.10.2009, p. 1.